Thomas Schou-Moldt sad helt tæt på de passagerer, der onsdag blev revet i døden ved den frygtelige ulykke på Storebæltsbroen

Thomas Schou-Moldt sad i forrest tog, der tidligt onsdag i høj fart kolliderede med en lastvognstrailer, som i den barske vind blev slynget af et modkørende godstog. Hans siddeafstand til flere af de dræbte medpassagerer skulle tælles i centimeter snarere end meter.

Det beskriver den fysisk robuste it-specialist i et opslag på Facebook få timer efter ulykken indtraf.

Alligevel slap Thomas Schou-Moldt uden en skramme.

’Kære alle. Jeg var med lyntoget over Storebælt her til morgen. Jeg har ingen fysiske skader, og er derfor o.k. Helt mirakuløst, da jeg sad i forreste vogn, helt forrest ... ’

’Alle i venstre side af stillekupeen er omkommet, men jeg sad i højre. Livet er skrøbeligt. Det ene øjeblik sidder man på vej i toget, og pludselig er alt forvandlet til kaos.’

’Tak til de andre overlevende i forreste vogn, som jeg talte med undervejs og bagefter. I ved, hvem I er. Livet er smukt, men også så ufatteligt brutalt.’

’Mine tanker går til de pårørende til de af mine medpassagerer, der ikke kommer hjem i dag.’

Brandmand om historisk dødsulykke: Togvognene lå kastet rundt

Ekstra Bladet forsøgte onsdag aften at få en uddybende kommentar fra Thomas Schou-Molde.

- Jeg har ikke lyst til at udtale mig. Det er virkelig voldsomt, sagde han, men gav Ekstra Bladet lov til at citere sit opslag på Facebook.

- Jeg vil ikke give interview. Der er mennesker, der er omkommet, og jeg skal ikke have 15 minutters berømmelse på de pårørendes bekostning, sagde han venligt, men bestemt.